google/wiki40b huggingface dataset:
Game Change: Obama and the Clintons, McCain and Palin, and the Race of a Lifetime

Game Change: Obama and the Clintons, McCain and Palin, and the Race of a Lifetime er en bok skrevet av de politiske journalistene John Heilemann og Mark Halperin. Den kom ut 11. januar 2010 på forlaget HarperCollins. Boka handler om kandidatene i den amerikanske presidentvalgkampen i 2008, og er basert på 300 intervjuer med folk nære kandidatene, samt e-poster og andre notater. Den har fått mye kritikk på grunn av kildegrunnlaget sitt, men har også skapt mye debatt.
Senatets majoritetsleder Harry Reid gikk offentlig ut og beklaget uttalelser gjengitt i boka om at han trodde Obama hadde mulighet til å bli president fordi Obama var en «lyshudet» afroamerikaner, «uten negerdialekt». Republikanerne mente Reid måtte trekke seg. I boken blir det påstått at Barack Obama og Joe Biden knapt pratet med hverandre, noe Biden senere har benektet.
Filmen Game Change fra 2012 er basert på denne boka.
Thouvenotiana

Utseende

En middelsstor, lang og tynn, oransjerød trebukk med forkortede dekkvinger. Antennene er svarte, rundt to tredjedeler så lange som kroppen, litt utvidete mot spissen. Hodet er svart. Pronotum er sylindrisk, noe lengre enn bredt. Dekkvingene er smale, ytterkanten noe innbuktet, rundede og svarte i spissen, og dekker omtrent halvparten av bakkroppens lengde. Beina har noe klubbeformede lår, forbeina er røde, mellom- og bakbeina brunsvarte. Bakbeina er sterkt forlengede.

Utbredelse

Slekten er kjent fra Fransk Guyana.
Historien om en gut

Handling

Esben blir mistenkt for å stjele lærerens ur og av frykt for straff rømmer han med et skip og blir gjetergutt på en bondegård. Etter mange strabaser kommer han hjem igjen til sine foreldre, og får oppreisning på skolen.
Eroschema

Utseende

Middelsstore, spinkle trebukker. Disse artene har forholdsvis mykt hudpanser og kan overflatisk minne om familien Cantharidae. På farge er de svarte med gulbrune dekkvinger. Antennene er svarte, omtrent halvparten så lange som kroppen, tydelig sagtakkede. Pronotum er smalere enn dekkvingene, trapesformet sett ovenfra. Dekkvingene er brungule og har to lengderibber.

Utbredelse

Slekten er utbredt i Australia.
Xiahuayuan kullkraftverk

Xiahuayuan kullkraftverk er et kullkraftverk i bydistriktet Xiahuayuan i storbyområdet Zhangjiakou i provinsen Hebei i det nordlige Kina. Det har en installert produksjonskapasitet på 400-600 MW fordelt på 3 turbiner. Anlegget stod ferdig i 1988, og installasjonene tok seks år. Brenselstypen er lignitt eller annet lite bitumenøst kull. Årsproduksjonen er om lag 2,7 TWh.
Operatør er selskapet Datang International Power Generation Co Ltd, som eier 100% av anlegget. Strømmen overføres til kraftnettet i Beijing-Tianjin-Tangshan-området.
Lierskogen

Natur

Europavei 18 (Norge) som går igjennom Lierskogen deler to av de ti markene tilhørende Oslomarka. I nord Vestmarka  og i sør Kjekstadmarka. Nærliggende ligger både Damtjern på Lierskogen og Ulvenvannet kort tid over grensen i Asker.

Geologi

Lierskogen ligger på grensen mellom de kambrosiluriske bergarter i Asker, og den røde drammensgranitten. Kalkstein ble omdannet til marmor, et attraktivt bygningmateriale. Et av marmorbruddene på Lierskogen er Gjellebekk, der marmoren som ble brukt til å bygge Marmorkirken i København ble hentet fra. Det er reist en obelisk til minne om kong Frederik V av Danmark og Norges besøk i 1749.

Skole

Den eneste barneskolen på Lierskogen er Heia barneskole, som har ca. 300 elever og ca. 40 ansatte. Heia skole kalles for skolen under regnbuen.

Landbruk

Tradisjonelt har Lierskogen vært et sted som lever av jordbruk, men etter andre verdenskrig har mange nye familier flyttet dit. Disse familiene har vanligvis bodd der, men de som ikke jobbet med landbruk har stort sett jobbet i nærliggende steder som Bærum, Asker, Dikemark, Drammen og Oslo. Det er fortsatt et aktivt landbruksmiljø på Lierskogen med produksjon av melk, kjøtt og sauehold. 
Den gamle sentrumet lå nær kirken, Lierskogen kirke. Rundt var det følgende bygninger: Gravdal bakeri, Heia barneskole (for barn i alderen 7-12), samfunnshuset, en liten butikk, et postkontor og en bensinstasjon. I 1985 hadde Lierskogen en befolkning på bare 900 personer, men det var på denne tiden en stor byggeboom startet.

Liertoppen kjøpesenter

I løpet av andre halvdel av 1980-årene ble to store prosjekter ble bygget fra bunnen av: Liertoppen kjøpesenter og nærliggende Norsk Medisinaldepot, en pillefabrikk. I 1987 ble Liertoppen kjøpesenter åpnet med to separate bygninger og en stor parkeringsplass. Et underjordisk parkeringsanlegg ble også bygget under en av bygningene. I 1989 var de to bygningene koblet sammen med en bro, og dannet dermed Norge lengste innendørs handelssenter.

Boligfelt

På 1990-tallet var det store byggeprosjektet flere titalls nye boliger rett bak Heia barneskole i det gamle sentrum.
Selv om dette boligfeltet og flere andre mindre har mer enn doblet befolkningen til 2300 personer, har det kommersielle sentrum av Lierskogen flyttet 1,5 kilometer unna, opp til Liertoppen kjøpesenter. Postkontoret og annet har forlatt den gamle landsbyens sentrum for en plass blant butikkene.
Nord-Trøndelag distriktshøgskole

Nord-Trøndelag distriktshøgskole var en distriktshøgskole. Den ble etablert på Steinkjer i 1980. Fra starten ble det tilbudt kandidatstudier i økonomi og administrasjon og landbruksøkonomi, etter hvert også i informasjonsteknologi og offentlig administrasjon og ledelse. Fagtilbudet ble senere utvidet.
Statens Skogskole Steinkjer ble innlemmet i NTDH i 1988. Skolen ble i 1994 slått sammen med Høgskolen i Levanger, Innherred sykepleierhøgskole og Namdal sykepleierhøgskole til Høgskolen i Nord-Trøndelag (HiNT).
Pachylocerus

Utseende

Middelsstore, nokså kraftige, brunlige til brunsvarte trebukker. Slekten kjennes lett på antennene, som er korte og tykke, omtrent halvparten så lange som kroppen. Pronotum har rundede sider og er noe tverr-rynket. Dekkvingene er parallellsidige, gjerne med lyse tegninger.

Utbredelse

Slekten er utbredt i Sørøst-Asia, fra Pakistan i vest til Java i øst.
Fosen Yard

Fosen Yard er et skipsverft i Rissa i Trøndelag. Skipsverftet er en hjørnesteinsbedrift i Rissa kommune.

Historie

Fosen Mekaniske Verksteder AS på Kvithyll i Rissa ble etablert i 1972. Før denne tiden het bedriften Frengen Slip og Motorverksted AS, dens lokalitet var da ved Frengen i Fevåg. Jens P. Bye kjøpte Frengen Slip og Motorverksted AS i 1962. Bedriften hadde om lag 350 fast ansatte og ble en del av Bergen Group i 2008. I 2014 solgte Bergen Group verftet til ukrainske Calexco S.a.r.l., først ble 70 % solgt, deretter de resterende 30 %. Bedriften skiftet navn fra Bergen Group Fosen til Noryards Fosen uten at dette fikk umiddelbar praktisk betydning for de ansatte på verftet i Rissa. 14. oktober 2015 meldte Noryards Fosen at firmaet ville melde oppbud. Tre uker senere var Fosen Yard etablert som nytt driftsselskap, og det ble kjent at verftet hadde vunnet en internasjonal anbudskonkurranse om ombygging av fem hurtigruteskip.
Det verdenskjente leilighetskipet MS «The World» ble overlevert i mars 2002.
Fosen Yard har 138 ansatte (2015)
Treskjærer

En treskjærer er en håndverker som skaper ornamenter, bilder, figurer, relieffer og skulpturer i tre. På 1600- og 1700-tallet ble treskjærere med borgerskap i byene kalt bilthuggere.

Utdanning

I Norge i dag er utdannelsen til dette yrket innen utdanningsprogrammet Design og håndverk. Du må gå to år på skole og to år i lære ute i bedrift. Første skoleåret er Vg1 Design og håndverk og andre skoleåret er Vg2 Design og trearbeid.
Treskjærerfaget er (pr. 2016) med på Utdanningsdirektoratets liste over små og verneverdige håndverksfag. Dette innebærer blant annet at bedrifter innen faget mottar utvidet støtte fra fylkeskommunen når de tar inn nye lærlinger.
Oslo fotokunstskole

Oslo Fotokunstskole er en statsstøttet kunstskole som underviser i fotografi. Skolen ble grunnlagt i 1989 av Emil Fedida.
Utdanningen går over 2 år. 1.klasse går på billedforståelse med utforsking av forskjellige fotografiske/kunstneriske sjangre, kunsthistorie med vekt på fotografiet og teknikkundervisning med vekt på analoge teknikker som sort/hvitt mørkerom, filmfremkalling, kamerateknikk.
2. klasse går på videre utforskninger av sjangre og selvstendige prosjekter. Kunsthistorien går på fordypning med vekt på fotografiet. I teknikk får elevene undervisning i digitale teknikker både innen bilde, video og bøker.
Skolen tilbyr også et deltidsstudium på kveldstid hvor man kan ta første året over to år.
Skolen fungerer for mange som et springbrett til høyere utdanning innen foto og/eller kunst.
Aplagiognathus

Utseende

Store (ca. 40 millimeter) trebukker, brune til svarte på farge. Kroppen er langstrakt og noe flat. Kjevene er store og fremstrakte, særlig hos hannene, antennene omtrent halvparten så lange som kroppslengden. Pronotum er mye bredere enn langt, med rundede, fint piggete eller sagtakkede sider. Dekkvingene er parallellsidige med stumpvinklede "skuldre", blanke, nokså fint punkterte, uten påfallende lengderibber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i Mellom-Amerika (Mexico, Guatemala, Honduras).
Norsk Litograf- og Kjemigrafforbund

Norsk Litograf- og Kjemigrafforbund - stiftet 1. juli 1901 som Norsk Litografisk Forbund. Endret navn til Norsk Litograf- og Kjemigrafforbund på forbundets 7. landsmøte som fant sted 4.-6. oktober 1937.
Gikk i 1966 inn i Norsk Grafisk Forbund.
Ga ut fagbladet Norsk Litografia
.NET

Utviklingsmiljø

Et program kompileres til et felles mellomformat som kalles Microsoft Intermediate Language (MSIL, eller bare IL). I dette formatet er klasser og typer i henhold til Common Type System (CTS), som er en del av Common Language Specification (CLS). Ved kjøring blir dette mellomformatet kompilert just-in-time, til det formatet prosessoren kan håndtere.
Slike program kan kjøres i en virtuell maskin, benevnt Common Language Runtime (CLR). Under kjøringen besørger CLR blant annet sikkerhet, trådstyring og garbage collection (makulering av foreldet stoff). Et assembly er det minste enkeltprogram som vil kunne distribueres. CLR vil under kjøringen sikre mot ulovlig interaksjon mellom slike assemblies, som ikke nødvendigvis har samme opprinnelse.

Programmeringsspråk

Høynivåprogrammeringsspråk som lager IL-kode må være i henhold til CLS, og derunder, CTS. I 2005-versjonen finner vi Visual Basic, C#, C++ og J#. Denne infrastrukturen er sammenfattet i Common Language Infrastructure (CLI), som er basert på standarden ECMA 335.
Klassene i .NET er basert på Basic Class Library (BCL), der standardklassene ligger. Databaselaget ADO.NET lager et felles grensesnitt mellom .NET og det man har av lokale lager (ODBC, OLE DB, eller spesielle databaser). Vevlaget ASP.NET brukes for presentasjonslaget i vevapplikasjoner, der de såkalte vevkontrollene kan limes inn. Vevtjenester lar prosesser utveksle data via den åpne W3C-standarden WSDL, herunder SOAP for administrering av selve dialogen (ordstyre), og XML for selve språkbruken (formatet). CLR vil også sikre gjenbruk av eldre programvare, formatert som Component Object Model (COM) eller lignende, ved å koble det til kjøringen i den grad det etterspørres.

Versjonshistorie

.NET gjennomgikk en revisjon samt utvidelse fra den opprinnelige 1.0 og 1.1, og var i november 2005 å finne i versjon 2.0. Programmerering av .NET-basert programvare skjer hovedsakelig med programvaren Visual Studio fra Microsoft. Det er gjort forsøk på å lage et kjøremiljø (CLR) for Linux, Mono.
Hongxi-keiseren

Navn

Hans opprinnelige navn var Zhu Gaochi (朱高熾, Zhū Gāochì; namnet Hongxi kommer fra navnet på hans regjeringsperiode, Hóngxī (洪熙). I Kina går han dessuten under sitt posthume navn Zhāodì (昭帝) og sitt såkalte tempelnavn, Rénzōng (仁宗).

Bakgrunn

Han fikk soin utdannelse fra konfucianske privatlærere. Han fungerte ofte som regent i Nanjing eller Beijing under farels militære felttog i nord. Han var uinteresert i militære saker, men var en dyktig bueskytter.

Keiser

Hongxi-keiserens korte regjeringsperiode kjennetegnes av en reaksjon mot sin forgjengers ekspansive og kostbare prosjekter. Han avbrøt Zheng Hes flåteekspedisjoner til Sørøstasia og annetsteds hen. Et keiserlig forbud var faktisk gitt allerede før han tiltrådte, men uten å kunne stanse Zheng Hes sjette store reise. 
Hongxi-keiseren stanset grensehandelen der tre ble byttehandlet mot hester. Han gjeninnsatte konfucianske embedsmenn som var falt i vanære, som for eksempel Yongle-keiserens skattmester Xia Yanji (i fengsel siden 1421), og reorganiserte administrasjonen slik at hans nærmeste rådgiver ble høyt rangert. Hanlin-akademikere ble storsekretærer, og de avskaffet hans fars upopulære militaristiske tiltak og gjeninnførte et ekte sivilt styre. Hongxi-keiseren forbedre finansene ved å kansellere bestillinger av trevirke, gull og sølv. Skatter ble ettergitt slik at omstreifende bønder kunne vende hjem, særlig til nytte for jordbruket i Yangtzedeltaet. Hongxi-keiseren nedsatte en kommisjon som skulle ettergå skattleggningen. Han trosset sine sekretærer ved å forordne at korn umiddelbart ble sendt til katastroferammede områder.
Videre trakk han tilbake dynastiets styrker som var blitt sendt til Annam for å kue Lam son-opprøret. Han beordret også at dynastiets hovedstad skulle flyttes tilbake til Nanjing, men han døde kort etter og fikk aldri mulighet til å virkeliggjøre planen.
Rosj hasjaná

Rosj hasjaná (hebraisk ראש השנה rōš haššānā) er jødisk nyttår og feires på den 1. og 2. dagen (blant reformjøder og samaritaner kun den 1. dagen) av måneden tisjré — den sjuende måneden i det jødiske året.
Danny Seavey

Biografi

Seavey startet med hundekjøring i ung alder, og han ble nummer to i Iditarod Junior i 1997. I 1998 ble han også nummer to i dette løpet, mens han i 1999 endte som nummer fire. 
I 2001 debuterte han i Iditarod med en 43.-plass, og fem år senere ble han nummer 52 da han var med for annen gang i verdens lengste hundesledeløp. Han har også deltatt to ganger i Sheep Creek Classic, to ganger i Grand Portage Passage og en gang i Copper Basin 300.
Flere i Danny Seavey sin familie har drevet med hundekjøring. Bestefaren er Dan Seavey, faren er Mitch Seavey og to av brødrene er Tyrell Seavey og Dallas Seavey. Fra 2002 til 2005 gikk han på universitetet i Montana.
Nivellering (landmåling)

Fastemerkenivellement er målinger for å kunne bestemme høydefastmerker og andre fastmerker som skal bli brukt i selve detaljmålingen. Når man skal bestemme fastmerkene er det viktig at en starter og slutter i punkter med kjente høyder. Start- og endepunkt kan uten problem være det samme. Starter og slutter en i samme høyde kaller man det en sløyfe.
Zürich 4 og 6 rappen

Zürich 4 og 6 var de første frimerkene i Sveits, såvel som i det kontinentale Europa. Frimerkene ble utgitt den 1. mars 1843 i valørene 4 og 6 rappen i byen Zürich, og hadde begge inskripsjonen Zürich øverst.
På denne tiden fantes det ennå ikke noe enhetlig postvesen for hele Sveits. Dette kom først i 1849. Frimerkene regnes derfor som lokale «kantonalmerker». 4 rappen frimerket hadde inskripsjonen Local-Taxe i bunnen og ble brukt på bypost internt i byen Zürich. 6 rappen frimerket hadde inskripsjonen Cantonal-Taxe i bunnen og ble brukt på brev innenfor kantonen Zürich. Frimerkene var gyldige som porto frem til 30. september 1854.
De to neste frimerkene som ble utgitt i Sveits var Dobbel Genève og Baselduen.
Scandic cup 2016/17

Scandic cup 2016/17, som er Sveriges langrennscup for juniorer, gikk over åtte renn, fra 17. desember 2016 til 26. mars 2017. Seks av åtte renn telte for hver utøver.
Nørrebro Bryghus

Nørrebro Bryghus er et dansk mikrobryggeri med tilhørende restaurant og bar i Ryesgade på Nørrebro i København.

Historie

Nørrebro Bryghus ble etablert av Anders Kissmeyer, som er utdannet bryggerimester og tidligere avdelingsleder på Carlsberg. Bryggeriet åpnet i 2003 som kombinert bryggeri og restaurant. I 2005 åpnet man dessuten et bryggeri i Hedehusene med en kapasitet på 400.000 liter i året for å dekke økt etterspørsel etter flaskeøl til supermarkeder.

Konflikt med 3F

Sommeren 2007 kom Nørrebro Bryghus i konflikt med fagforeningen 3F. Over flere måneder ble utkjøringen av øl fra bryggeriet i Hedehusene til butikker i Coop-kjeden blokkert, og det var tilsynelatende så vidt bryggeriet overlevde krisen.

Restrukturering

Skillet mellom produksjonen i Hedehusene og det opprinnelige lokalet er etter hvert blitt mer formalisert. Baldersbrønde Bryggeri A/S ble etablert i 2008, og det ble lansert en ny serie spesialøl med bred appell og til lavere priser under varemerket Balder, en slags mikrobryggeri light. Flere års underskudd munnet i februar 2010 ut i en avtale der kapital ble sprøytet inn i selskapet, mens Anders Kissmeyer fratrådte som bryggeridirektør og gikk over i en mer konsulentpreget rolle. For øvrig markedsføres også en rekke forskjellige øl under Kissmeyers navn som er produsert ved forskjellige bryggerier verden over.

Fanø Bryghus

Erik Bank Lauridsen i Nørrebro Bryghus kjøpte i juni 2009 bygningene og produksjonsutstyret etter Fanø Bryghus, og bryggeriet gjenåpnet i juli samme år med Claus Winther som bryggerimester.

Øltyper

Nørrebro Bryghus lanserer minst ett nytt øl hver måned. De fleste av disse månedsbryggene er imidlertid tilgjengelige bare i kort tid. Ellers opereres det med en rekke faste brygg. Sortimentet fremgår av Ratebeer og bryggeriets eget nettsted (se lenker nedenfor).
Myrmosinae

Utseende

Små til middelsstore, avlange, fint og tett hårete vesper med kraftige, trådformede antenner. Som vanlig hos maurvepser er det stor forskjell på kjønnene. Hannene er gjerne svarte og har velutviklede vinger, hunnene er brokete farget i rødt, gult og svart, mangler vinger og ligner overflatisk på maur.

Levevis

De er ektoparasitter på larver og pupper av bier og gravevepser som lage ganger i bakken. Man finner dem oftest på varme, sandete steder. Hannene besøker gjerne blomster.
Théophile Ferré

Ferré og Michel

Louise Michel, en annen av opprørerne, var dypt forelsket i Théophile Ferré. Begge inntok samme trassige holdning da de stod for retten. Michel dediserte det dramatiske avskjedsdiktet l’œillet rouge («Den røde nellik») til ham.
NLA Global Medical Support

NLA Global Medical Support AS (GMS) er et norsk helseselskap som yter medisinsk hjelp fortrinnsvis til skandinaver i utlandet. Selskapet eies det nordiske selskapet SOS International a/s. Det ble opprettet i 2004 som et datterselskap i Stiftelsen Norsk Luftambulanse (NLA), da den internasjonale virksomheten i NLA (som går tilbake til 1978) ble skilt ut i et eget selskap. I november 2008 ble selskapet solgt til SOS International a/s. Norsk Luftambulanse samarbeider med selskapet gjennom å kjøpe inn tjenester fra det.
Verdensmesterskapet i orientering

Verdensmesterskapet i orientering (engelsk: World Orienteering Championships, forkortet WOC) ble for første gang holdt i 1966. Det har blitt arrangert hver år siden 2003. I 1966 var det to distanser: langdistanse (også kalt klassisk) og stafett. I 1991 ble det lagt til en kortdistanse som senere ble erstattet av mellomdistansen i 2003 for å unngå navneforveksling med sprinten som kom med på programmet i 2001. Sprintstafett kom med som ny distanse i 2014. Fra og med VM i 2019 skal det annethvert år arrangeres VM med henholdsvis skogsdistanser (langdistanse, mellomdistanse og stafett) og sprintdistanser (sprint og sprintstafett). Verdensmesterskapet 2019 skal arrangeres i Østfold i Norge
og blir det første "skog-VM" siden 1999.

Lang/Klassisk/Individuell

Øvelsen har hatt ulike navn siden starten i 1966.

Kortdistanse

Denne distansen ble holdt fra 1991 til 2001, før den ble fjernet og erstattet av mellomdistansen.

Mellomdistanse

Denne distansen har vært med siden VM i 2003 i Sveits.

Sprint

Denne distansen har vært med siden VM i 2001 i Finland.
Schultüte

En Schultüte (ty., på norsk: skolekremmerhus eller skolepose) er et kremmerhus med sukkertøy, som barn i tysktalende områder tradisjonelt får med seg til skolen første skoledag.
Tradisjonen er kjent fra begynnelsen av 1800-tallet i Sachsen og Thüringen, men har senere spredt bredt seg til hele det tysktalende område.
Opprinnelig avleverte foreldrene barnas Schultüte til skolen. Barna fikk beskjed om at det vokste et tre med Schultüten hjemme hos læreren, og når disse Schultüten var store nok, var det på tide å begynne på skolen.
I dag legger man mange steder også leketøy og skolesaker i posene.
Skolekremmerhus er også kjent fra de danske skolene i Sydslesvig .
Domstolen (Den europeiske union)

Historie

Domstolen ble opprettet i 1952 og het tidligere EF-domstolen, da dens kompetanseområde var det felles markedet i EF. Da Lisboa-traktaten trådte i kraft 1. desember 2009, endret domstolen navn (og funksjon) til Den europeiske unions domstol. Domstolen ligger i byen Luxembourg.

Dommerne, generaladvokatene og justissekretæren

Domstolen består av 28 dommere og 9 generaladvokater. Dommerne og generaladvokatene utnevnes for en periode av 6 år av medlemsstatenes regjeringer etter felles overenskomst etter høring av et utvalg. De kan gjenvelges. Til dommere og generaladvokater ved Domstolen utnevnes personer, hvis uavhengighet er uomtvistelig.
Domstolens dommere velger seg i mellom Domstolens president og visepresident for et tidsrom av tre år. Begge kan gjenvelges. Presidenten forestår Domstolens arbeid og administrasjon og leder rettsmøtene og Domstolens voteringer i saker, som er henvist til behandling i et av de største dommerkollegier.
Generaladvokatene bistår Domstolen og har som oppgave fullstendig upartisk og uavhengig, offentlig å fremsette forslag til avgjørelse av de saker som de blir forelagt.
Justissekretæren er institusjonens generalsekretær.
Ragnar Stoud Platou

Ordener og utmerkelser

Ragnar Stoud Platou fikk Deltagermedaljen etter annen verdenskrig.
Han ble utnevnt til kommandør av St. Olavs Orden i 1975.
Jordal (Bergen)

Jordal er en liten jordbruksbygd og dalføre ved Jordalsvatnet sørøst for Eidsvågen i Åsane bydel i Bergen, omgitt av høye bratte fjell på tre kanter, samt Eidsvåg i nordvest og Ervik i nordøst. Gårdene på nordsiden av vannet heter Øvre og Nedre Selvik, mens gårdene i sør og vest heter Jordal.
Jordalen omfattes av grunnkretsene Jordalen og Selvik i Bergen kommune, med totalt 298 innbyggere 1. januar 2012, og et samlet areal på 10,21 km², av dette 0,66 km² ferskvann.

Funnstedet av Olav Smørdals lik

11. april 1925 ble liket til den unge forvunnede kontoristen, 19 år gamle Olav Smørdal fra Bergen, funnet ved "Svarthammeren" innerst i Jordal. Forsvinningssaken knyttet til den unge kontoristen var av stor interesse for byens borgere i ukene etter at han forsvant.
Hypoleria

Utseende

Små, spinkle sommerfugler med avrundede vinger og tynn kropp.
Vingene er mer eller mindre gjennomsiktige, langs kantene mørke, gjerne med gule eller rødlige flekker.

Levevis

Som de aller fleste Danainae er disse sommerfuglene giftige, og signaliserer dette med et karakteristisk utseende.
Larvene lever på planter i søtvierfamilien.
Deutscher Soldatenfriedhof Langemark

Deutscher Soldatenfriedhof Langemark (tidligere stavet Langemarck), eller den tyske soldatgravlund Langemark, ligger nær landsbyen Langemark i den belgiske provins Vest-Flandern. Mer enn 44 000 soldater er gravlagt her. Landsbyen var åsted for de første tyske angrep med stridsgass under første verdenskrig, ved innledningen av det andre slaget ved Ypres i april 1915.
Gravlunden har sin opprinnelse i 1915, og ble mange ganger endret og utvidet. Den ble formelt innviet i 1932. Her ligger falne fra perioden 1915–1918. En del av dem flyttet hit på 1950-tallet, da et stort antall mindre tyske krigsgravlunder i området ble konsolidert i fire større gravfelt; Vladslo, Hooglede, Menen og Langemark.
Ved inngangen ligger en massegrav, kameratgraven med 24 917 døde, blant dem flyveresset Werner Voss. Det betyr at godt under halvparten av de døde har egne gravsteiner, – og av dem er det mange tusen uten navn.
De 3 000 skoleelevene som falt under det første slaget ved Ypres er begravet på Langemark.
Gravlunden administreres av Volksbund Deutsche Kriegsgräberfürsorge.